title: Decizia (UE, Euratom) 2015/457 a Consiliului din 17 martie 2015 de abrogare a Deciziei 2007/124/CE, Euratom de stabilire pentru perioada 2007-2013, în cadrul programului general „Securitate și protecția libertăților” , a programului specific „Prevenirea, pregătirea și gestionarea consecințelor terorismului și ale altor riscuri legate de securitate”

text:
               20.3.2015

               RO

               Jurnalul Oficial al Uniunii Europene

               L 76/1

         DECIZIA (UE, Euratom) 2015/457 A CONSILIULUI
   din 17 martie 2015
   de abrogare a Deciziei 2007/124/CE, Euratom de stabilire pentru perioada 2007-2013, în cadrul programului general „Securitate și protecția libertăților”, a programului specific „Prevenirea, pregătirea și gestionarea consecințelor terorismului și ale altor riscuri legate de securitate”
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 352,
   având în vedere Tratatul de instituire a Comunității Europene a Energiei Atomice, în special articolul 203,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere aprobarea Parlamentului European,
   hotărând în conformitate cu o procedură legislativă specială,
   întrucât:

               (1)

               Decizia 2007/124/CE, Euratom a Consiliului (1) stabilește programul specific „Prevenirea, pregătirea și gestionarea consecințelor terorismului și ale altor riscuri legate de securitate” („programul”) care vizează perioada cuprinsă între 1 ianuarie 2007 și 31 decembrie 2013.

               (2)

               O nouă reglementare care prevede sprijin financiar pentru cooperarea polițienească, prevenirea și combaterea criminalității și gestionarea crizelor, ca parte a Fondului pentru securitate internă, urmează să fie instituită pentru perioada cuprinsă între 1 ianuarie 2014 și 31 decembrie 2020 prin Regulamentul (UE) nr. 513/2014 al Parlamentului European și al Consiliului (2).

               (3)

               Prin urmare, Decizia 2007/124/CE, Euratom ar trebui să fie abrogată cu efect de la 1 ianuarie 2014,

         ADOPTĂ PREZENTA DECIZIE:
   Articolul 1
   Decizia 2007/124/CE, Euratom se abrogă cu efect de la 1 ianuarie 2014.
   Articolul 2
   (1)   Abrogarea prevăzută la articolul 1 nu afectează continuarea sau modificarea, inclusiv anularea totală sau parțială a proiectelor cuprinse în program, până la data închiderii acestora sau până la data aprobării asistenței financiare de către Comisie pe baza Deciziei 2007/124/CE, Euratom sau a oricărui alt act juridic care se aplică asistenței financiare respective la data de 31 decembrie 2013.
   (2)   Atunci când adoptă decizii privind cofinanțarea în temeiul instrumentului de sprijin financiar pentru cooperarea polițienească, prevenirea și combaterea criminalității și gestionarea crizelor, ca parte a Fondului pentru securitate internă, Comisia ia în considerare măsurile adoptate pe baza Deciziei 2007/124/CE, Euratom înainte de 20 martie 2015, care au repercusiuni financiare pe perioada care face obiectul cofinanțării.
   (3)   Sumele angajate pentru cofinanțare, aprobate de Comisie în perioada 1 ianuarie 2011-31 decembrie 2013, pentru care documentele necesare închiderii operațiunilor nu au fost trimise Comisiei până la expirarea termenului-limită pentru înaintarea raportului final, sunt dezangajate automat de către Comisie până la 31 decembrie 2017, având ca efect rambursarea sumelor plătite în mod necuvenit.
   Sumele aferente operațiunilor care au fost suspendate ca urmare a unor proceduri judiciare sau a unor căi de atac administrative cu efect suspensiv nu sunt luate în considerare la calcularea sumelor care urmează să fie dezangajate în mod automat.
   (4)   Comisia prezintă Parlamentului European și Consiliului, până la 31 decembrie 2015, un raport privind rezultatele obținute și aspectele calitative și cantitative ale punerii în aplicare a Deciziei 2007/124/CE, Euratom pentru perioada 2011-2013.
   Articolul 3
   (1)   Prezenta decizie intră în vigoare în aceeași zi cu Regulamentul (UE) nr. 513/2014.
   (2)   În cazul în care Regulamentul (UE) nr. 513/2014 intră în vigoare înainte de publicarea prezentei decizii în Jurnalul Oficial al Uniunii Europene, prezenta decizie intră în vigoare în ziua următoare datei publicării sale.
   Articolul 4
   Prezenta decizie se adresează statelor membre în conformitate cu tratatele.

      Adoptată la Bruxelles, 17 martie 2015.

            Pentru Consiliu

            Președintele

         E. RINKĒVIČS

      (1)  Decizia 2007/124/CE, Euratom a Consiliului din 12 februarie 2007 de stabilire pentru perioada 2007-2013, în cadrul programului general „Securitate și protecția libertăților”, a programului specific „Prevenirea, pregătirea și gestionarea consecințelor terorismului și ale altor riscuri legate de securitate” (JO L 58, 24.2.2007, p. 1).

      (2)  Regulamentul (UE) nr. 513/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru cooperarea polițienească, prevenirea și combaterea criminalității și gestionarea crizelor și de abrogare a Deciziei 2007/125/JAI a Consiliului (JO L 150, 20.5.2014, p. 93).


title: 2013/231/UE: Decizia Consiliului din 14 mai 2013 de numire a unui membru irlandez în cadrul Comitetului Economic și Social European

text:
               24.5.2013

               RO

               Jurnalul Oficial al Uniunii Europene

               L 138/13

         DECIZIA CONSILIULUI
   din 14 mai 2013
   de numire a unui membru irlandez în cadrul Comitetului Economic și Social European
   (2013/231/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului irlandez,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1),

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului domnului Jim McCUSKER,

         ADOPTĂ PREZENTA DECIZIE:
   Articolul 1
   Domnul John COREY se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 14 mai 2013.

            Pentru Consiliu

            Președintele

         M. NOONAN

      (1)  JO L 251, 25.9.2010, p. 8.


title: Decizia Autorității de supraveghere a AELS nr. 388/06/COL din 13 decembrie 2006 de modificare pentru a șaizeci și una oară a normelor procedurale și de fond în domeniul ajutoarelor de stat

text:
               20.3.2008

               RO

               Jurnalul Oficial al Uniunii Europene

               L 81/81

      DECIZIA AUTORITĂȚII DE SUPRAVEGHERE A AELS

      NR. 388/06/COL
   din 13 decembrie 2006
   de modificare pentru a șaizeci și una oară a normelor procedurale și de fond în domeniul ajutoarelor de stat
   AUTORITATEA DE SUPRAVEGHERE A AELS,
   AVÂND ÎN VEDERE Acordul privind Spațiul Economic European (1), în special articolele 61-63 și Protocolul 26,
   AVÂND ÎN VEDERE Acordul dintre statele AELS privind instituirea unei Autorități de supraveghere și a unei Curți de Justiție (2), în special articolul 24 și articolul 5 alineatul (2) litera (b) din partea I la Protocolul 3,
   ÎNTRUCÂT, în conformitate cu articolul 24 din Acordul privind Autoritatea de supraveghere și Curtea de Justiție, Autoritatea de supraveghere a AELS pune în aplicare dispozițiile Acordului SEE privind ajutoarele de stat,
   ÎNTRUCÂT în conformitate cu articolul 5 alineatul (2) litera (b) din Acordul privind Autoritatea de supraveghere și Curtea de Justiție, Autoritatea de supraveghere a AELS publică comunicări sau orientări cu privire la aspecte incluse în Acordul SEE, dacă acordul menționat sau Acordul privind Autoritatea de supraveghere și Curtea de Justiție prevăd în mod expres sau dacă Autoritatea de supraveghere a AELS consideră necesar,
   REAMINTIND normele procedurale și de fond în domeniul ajutoarelor de stat (3), adoptate la 19 ianuarie 1994 de către Autoritatea de supraveghere a AELS (4),
   ÎNTRUCÂT Comisia Europeană a adoptat la 22 noiembrie 2006 un nou cadru comunitar pentru ajutoarele de stat pentru Cercetare & Dezvoltare & Inovație care urmează să fie publicat în versiunea oficială a Jurnalului Oficial al Uniunii Europene la sfârșitul lunii decembrie 2006,
   ÎNTRUCÂT acest cadru nou are relevanță și pentru Spațiul Economic European,
   ÎNTRUCÂT o aplicare unitară a normelor SEE pentru ajutoarele de stat trebuie asigurată în cadrul Spațiului Economic European,
   ÎNTRUCÂT, în conformitate cu punctul II din titlul „GENERAL”, la finalul anexei XV din Acordul SEE, Autoritatea de supraveghere a AELS urmează să adopte, după consultarea Comisiei, actele corespunzătoare celor adoptate de către Comisia Europeană,
   ÎNTRUCÂT, în momentul în care versiunea oficială finală a noului Cadru comunitar pentru ajutoarele de stat pentru Cercetare & Dezvoltare & Inovație este disponibil, Autoritatea de supraveghere a AELS va fi în măsură să adopte orientările aferente,
   ÎNTRUCÂT actualul capitol 14 expiră la 31 decembrie 2006,
   ÎNTRUCÂT este necesară, așadar, prelungirea capitolului 14 până în momentul în care Autoritatea de supraveghere a AELS adoptă orientările aferente noului Cadru comunitar pentru ajutoarele de stat pentru Cercetare & Dezvoltare & Inovație,
   ÎN URMA consultării Comisiei Europene,
   REAMINTIND faptul că Autoritatea de supraveghere a AELS a consultat statele AELS printr-o scrisoare pe această temă, din data de 13 noiembrie 2006,
   ADOPTĂ PREZENTA DECIZIE:

               1.

               Valabilitatea capitolului 14 privind Orientările pentru ajutoarele de stat, pentru ajutorul pentru cercetare și dezvoltare este prelungită până la adoptarea de către Autoritatea de supraveghere a AELS a noilor orientări aferente noului Cadru comunitar pentru ajutoarele de stat pentru Cercetare & Dezvoltare & Inovație. Fostul punct 2 din secțiunea 14.9 din capitolul 14 privind Orientările pentru ajutoarele de stat se înlocuiește cu un nou punct 2, după cum urmează:
               „Prezentele orientări se aplică până în momentul adoptării de către Autoritatea de supraveghere a AELS a noilor orientări aferente noului Cadru comunitar pentru ajutoarele de stat pentru Cercetare & Dezvoltare & Inovație, adoptat de către Comisie la 22 noiembrie 2006.”

               2.

               Statele AELS sunt informate de acest aspect prin intermediul unei scrisori, inclusiv o copie a prezentei decizii.

               3.

               Comisia Europeană este informată de acest aspect prin intermediul unei scrisori, inclusiv o copie a prezentei decizii.

               4.

               Prezenta decizie se publică în secțiunea SEE și în suplimentul SEE la Jurnalul Oficial al Uniunii Europene.

      Adoptată la Bruxelles, 13 decembrie 2006.

            Pentru Autoritatea de supraveghere a AELS

         Bjørn T. GRYDELAND

            Președintele

         Kristján A. STEFÁNSSON

            Membru al Colegiului

      (1)  Denumit în continuare „Acordul SEE”.

      (2)  Denumit în continuare „Acordul privind Autoritatea de supraveghere și Curtea de Justiție”.

      (3)  Denumite în continuare „Orientări privind ajutoarele de stat”.

      (4)  Publicate inițial în JO L 231, 3.9.1994 și în suplimentul SEE nr. 32 la aceeași dată, modificate ultima dată prin decizia din 29 noiembrie 2006.